รัฐบาลไทย-ข่าวทำเนียบรัฐบาล-รมว.เฮ้ง สร้างโอกาสให้นักเรียนขาดทุนทรัพย์ ชวนร่วมโครงการ 3 ม. “มีงาน มีเงิน มีวุฒิการศึกษาเพิ่ม”
วันพุธที่ 22 มีนาคม 2566
22/03/2566
รมว.เฮ้ง สร้างโอกาสให้นักเรียนขาดทุนทรัพย์ ชวนร่วมโครงการ 3 ม. “มีงาน มีเงิน มีวุฒิการศึกษาเพิ่ม”
กระทรวงแรงงาน ชวนนักเรียน นักศึกษา ร่วมโครงการ 3 ม. “มีงาน มีเงิน มีวุฒิการศึกษาเพิ่ม” ปั้นกําลังแรงงานสมรรถนะสูง สร้างโอกาสเรียนต่อในระดับที่สูงขึ้นระหว่างทํางาน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงานสนับสนุนการเสริมสร้างความร่วมมือระหว่างภาครัฐ ภาคเอกชน และภาคประชาชน ในรูปแบบประชารัฐ ผ่านโครงการ 3 ม. มีงาน มีเงิน มีวุฒิการศึกษาเพิ่ม เชิญชวนนักเรียน นักศึกษา ผู้ขาดแคลนทุนทรัพย์ ร่วมโครงการฯ เพื่อโอกาสในการศึกษาต่อในระดับที่สูงขึ้น ควบคู่กับการทํางานในสถานประกอบการ ได้รับค่าจ้างรายเดือนและสวัสดิการอื่น ๆ จากสถานประกอบการระหว่างเรียน เมื่อเรียนจบยังมีโอกาสได้ปรับอัตราค่าจ้าง หรือเลื่อนตําแหน่งงาน ซึ่งถือเป็นการยกระดับคุณภาพชีวิต เพิ่มศักยภาพและผลิตภาพด้านแรงงาน ให้เป็นแรงงานสมรรถนะสูง โดยปัจจุบัน มีสถานศึกษาในสังกัดสํานักงานคณะกรรมการการอาชีวศึกษา สํานักงานคณะกรรมการการศึกษาขั้นพื้นฐาน สํานักงานส่งเสริมการศึกษานอกระบบ และการศึกษาตามอัธยาศัย สมาคมวิทยาลัยเทคโนโลยีและอาชีวศึกษาเอกชนแห่งประเทศไทยในพระราชูปถัมภ์ฯ และสถานศึกษาอื่นที่มีข้อตกลงความร่วมมือกับสถานประกอบการโดยตรงเข้าร่วมโครงการ ด้านสถานประกอบการมีการ MOU ร่วมกับสถานประกอบการภาคเอกชนชั้นนํา ที่มีความมั่นคง มีความพร้อมในการจ้างงานและให้สวัสดิการที่ดี ทั้งสิ้น 13 บริษัท อาทิ บริษัท ไมเนอร์ อินเตอร์เนชั่นแนล จํากัด (มหาชน) บริษัท เซ็นทรัลรีเทล คอร์ปอเรชั่น จํากัด (มหาชน) บริษัท เมอร์เซเดสเบนซ์ (ประเทศไทย) จํากัด บริษัท เฟดเดอรัล อิเลคตริค จํากัด บริษัท ซีอาร์ซี ไทวัสดุ จํากัด บริษัท ทีโอเอ เพ้นท์ (ประเทศไทย) จํากัด (มหาชน) บริษัท แฟลช เอ็กซ์เพรส จํากัด เป็นต้น
“ผมสนับสนุน และเล็งเห็นความสําคัญของโครงการ 3 ม. มาโดยตลอด เพราะนอกจากช่วยให้นักเรียน นักศึกษาได้บรรจุงานมีรายได้ประจําในระหว่างกําลังศึกษาแล้ว ยังเกิดประโยชน์ต่อสถานประกอบการ ได้แรงงานคุณภาพ มีคุณสมบัติตรงตามความต้องการนายจ้าง แก้ปัญหาขาดแคลนแรงงาน ในส่วนสถานศึกษาสามารถกําหนดหลักสูตรการศึกษาให้เหมาะสม และตรงกับความต้องการของตลาดแรงงาน ที่สุดเกิดเป็นความสัมพันธ์อันดีต่อกัน นําไปสู่ความร่วมมือทางวิชาการที่เข้มแข็งต่อไป” รมว.แรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า ในปีงบประมาณ 2566 โครงการ 3 ม. มีเป้าหมายรับสมัครผู้สนใจร่วมโครงการ จํานวน 2,000 คน โดยขับเคลื่อนโครงการผ่านสํานักงานจัดหางานจังหวัด 40 แห่ง ประกอบด้วย ภาคเหนือ ใน 15 จังหวัด อาทิ จังหวัดเชียงใหม่ แพร่ พิษณุโลก สุโขทัย ภาคตะวันออกเฉียงเหนือ ใน 18 จังหวัด อาทิ นครราชสีมา อุบลราชธานี ขอนแก่น มหาสารคาม ภาคกลาง ใน 2 จังหวัด
คือ จังหวัดพระนครศรีอยุธยา ชัยนาท ภาคตะวันออก ใน 3 จังหวัด คือ จังหวัดชลบุรี นครนายก สระแก้ว และภาคตะวันตก ใน 2 จังหวัด คือ กาญจนบุรี ราชบุรี โดยสํานักงานจัดหางานจังหวัดจะลงพื้นที่ประชาสัมพันธ์ ในสถานศึกษาต่างๆ ผ่านครูแนะแนว หรืออาสาสมัครแรงงาน จากนั้นประสานให้สถานประกอบการเข้าไปชี้แจงรายละเอียดข้อมูลตําแหน่งงาน ลักษณะการทํางาน สภาพการจ้าง สวัสดิการต่าง ๆ ตลอดจนวันเวลาในการเข้าเรียน และดําเนินการรับสมัคร คัดเลือก สัมภาษณ์ สุดท้ายสํานักงานจัดหางานจังหวัดจะประสานการเคลื่อนย้ายแรงงานอย่างเป็นระบบ เพื่ออํานวยความสะดวกให้ผู้ที่ต้องทํางานนอกพื้นที่
“สําหรับผู้สนใจเข้าร่วมโครงการฯ สามารถสอบถามได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694” อธิบดีกรมการจัดหางาน กล่าว
นางสาววัลภา หารวย (น้องกระแต) กล่าวว่า ตนเข้าร่วมโครงการฯหลังจบ ม. 6 โดยมาเรียนที่วิทยาลัยเทคนิคกาญจนาภิเษกสมุทรปราการ สาขาการตลาด และทํางานกับบริษัทไมเนอร์ไปด้วย โครงการ 3 ม. เป็นทางเลือกที่ดีที่สุดของตนที่จะทําให้มีการศึกษาสูงขึ้น โดยไม่ต้องกู้เงินเรียน มีหอพักให้ ค่าเทอมให้ ได้เงินเดือน มีสวัสดิการจากที่ทํางาน เหตุผลที่ร่วมโครงการเพราะตนอยู่กับปู่กับย่า เค้าไม่มีเงินส่งเสียเรียนต่อ ต้องส่งตัวเองเรียนแต่ก็ไม่มีช่องทางไหนแล้ว อย่างน้อยทํางานไปด้วยเรียนไปด้วย ได้เงินเดือน
อยากฝากถึงน้องๆทุกคนที่จะเข้าร่วมโครงการ ว่า ทุกคนอาจจะมีความฝัน แต่ด้วยฐานะอาจจะยังไม่ใช่โอกาสของเรา เราอาจต้องเลือกสิ่งที่เหมาะสมกับเรา ณ ตอนนี้ และสามารถทําได้จริงก่อน ปัจจุบันตนอายุ 25 ปี เรียนจบแล้วได้โปรโมทเลื่อนตําแหน่งทันที ทํางานตําแหน่ง Restaurant Manager ที่ร้าน The Pizza Company จบมาก็ไม่เป็นหนี้ เป็นการเรียนจบปริญญาตรีที่ไม่ติดลบ มีรายได้เดือนละเกือบ 3 หมื่นบาท หากเดือนไหนทําเป้าได้ จะได้ค่า Incentive รวมเงินเดือนเกือบ 4 หมื่นบาท